भक्तिकालीन कविता के संदर्भ में वर्तमान विद्वान यह मानते हैं कि इस कविता का स्वर सामन्त विरोधी लोकजागरण वाला था, क्योंकि यह कविता जातीय आन्दोलन से प्रेरित और प्रभावित थी। जातीय आन्दोलन का अर्थ है- जातीय निर्माण की प्रक्रिया और इसका मतलब है लोक-भाषाओं की साहित्य में प्रतिष्ठा तथा उनमें समर्थ साहित्य रचना का वेगवान कभी न समाप्त होने वाला धरावाहिक प्रवाह। कबीर, जायसी, मीरा, सूर, रसखान, रहीम, रैदास और तुलसी के साहित्य में यही वह महान रिक्थ है जो एक ओर अपनी पूर्ववर्ती संस्कृत-साहित्य की उदात्त मानवतावादी प्राणधरा से रस ग्रहण करता है तो दूसरी ओर हमारे साहित्य में लोकवादी नवजागरण और आधुनिक चेतना का सूत्रापात करता है। इस संदर्भ में डॉ. राम विलास शर्मा प्रश्न उठाते हैं- ‘‘आश्चर्य की बात है कि जो साहित्य दूर-दूर के जनपदों में एकता के सूत्र बाँधता आया है, लाखों किसानों को आंदोलित करता रहा है, उसे लोग मध्यकालीन कहते हैं। आधुनिकता का प्रारम्भ जातीय निर्माण की प्रक्रिया से मानना चाहिए।... हिन्दी प्रदेश में सूरदास और तुलसीदास जैसे कवियों की भूमिका इसी परिप्रेक्ष्य में समझी जा सकती है।’’